Purificazione

Tottu nd’ hapo frundidu!… Cuddos vanos
disizos ch’in su coro fin ficchidos
los hapo istrintos e los hap’occhidos
comente una musca intro sas manos.

E como forte cun sos sensos sanos
mando pius serenos cuddos gridos,
e apelzo sa mente a sos cumbidos
de cantos pius sinceros e umanos.

S’omine, solu in pena e in dolore,
si purgat de onz’istupida bruttura
e sentit s’anima in altu sola sola.

E deo mi palzo s’umile aradore
chi de sos fangos de sa pianura
collit su trigu isplendidu in s’arzola.